Hoogste hof sê Vrydag oor ZumaOudpres. Jacob Zuma. (Foto: Emmanuel Croset/AFP) Die Konstitusionele Hof sal Vrydag uitspraak lewer rakende oudpres. Jacob Zuma se aansoek om sy vonnis van 15 maande vir minagting van die hof te herroep. Uitspraak word omstreeks 10:00 in ope hof gelewer. Die aansoek is in Julie aangehoor waartydens Zuma se regspan aangevoer het dat hy die enigste gevangene in die land is wat nie ’n regverdige verhoor gehad het nie. Maroela Media het vroeër berig Zuma se regspan het in die aansoek staatgemaak op onder meer reël 42 wat bepaal dat uitsprake en hofbevele herroep of daarvan afgewyk kan word indien die geraakte party kan bewys dat dit gelewer is in die afwesigheid van die party, of ŉ ooglopende fout of weglating bevat. Die Zuma-kamp voer aan dat die oudpresident sonder verhoor opgesluit is. Die regters van die Konstitusionele Hof het egter nie daarmee saamgestem nie en volgehou dat Zuma die geleentheid gegun is om die minagtingsaak teen hom teë te staan. Hy het gekies om nie deel te neem nie. Die land se hoogste hof het op 29 Junie in ŉ meerderheidsuitspraak bevind Zuma is skuldig aan minagting van ŉ vroeëre hofbevel dat hy voor die kommissie van ondersoek na staatskaping moet getuig. Hy is direkte tronkstraf opgelê. Die oudpresident het skaars ’n maand van sy vonnis uitgedien voordat hy in die hospitaal opgeneem is. Hy is intussen op mediese parool vrygelaat. (1/2) Judgment on Friday, 17 September at 10h00: Is the judgment and order of the Constitutional Court, sentencing former President Zuma to imprisonment for contempt of court, rescindable? And should it be set aside? (JG Zuma v Secretary of the Judicial Commission and Others) — Constitutional Court (@ConCourtSA) September 16, 2021